b'\n_START_ARTICLE_\nAnsambel Golte\n_START_SECTION_\nDelovanje\n_START_PARAGRAPH_\nZa\xc4\x8detek delovanja sega v leto 2002, ko sta brata Andrej in Gregor Rak k sodelovanju povabila Tonija Drobe\xc5\xbea, ki sta ga spoznala na sre\xc4\x8danju godcev. Za\xc4\x8deli so vaditi in nastopati na raznih zabavah in koncertih. Z za\xc4\x8detkom leta 2003 so se resneje podali v narodnozabavne vode. Njihova prva mentorja sta bila Robi Zupan in Mitja Mastnak. Slednji jih je vodil \xc5\xa1tiri leta in jim je pomagal dvigniti kvaliteto izvajanja._NEWLINE_Leta 2006 so jih je kot nov mentor za\xc4\x8del voditi Igor Podpe\xc4\x8dan, ki jih je pripravil na prve festivalske nastope. Tega leta so se prvi\xc4\x8d predstavili na festivalu na Vurberku, kjer so s skladbo \xc4\x8ce je ljubezen greh osvojili bronastega zmaja. Naslednje leto so se prvi\xc4\x8d uvrstili v finale najpresti\xc5\xbenej\xc5\xa1ega festivala Slovenska polka in val\xc4\x8dek. Nastopili so z val\xc4\x8dkom Kmetije ne prodamo. Na drugih dveh festivalih, kjer so to leto nastopili, to je na Vurberku in \xc5\xa0teverjanu, so bili nagrajeni. Istega leta so izdali tudi svoj prvi album \xc4\x8ce je ljubezen greh. Leta 2008 so se \xc5\xa1e tretji\xc4\x8d predstavili na Vurberku, kjer so poleg 3. nagrade strokovne komisije za izvedbo po bronastem leta 2006 in srebrnem leta 2007 osvojili \xc5\xa1e zlatega zmaja._NEWLINE_Leta 2009 so na Slovenski polki in val\xc4\x8dku zmagali z najbolj\xc5\xa1o polko \xc4\x8ce te luna nosi. Istega leta so izdali istoimenski album. Na najpresti\xc5\xbenej\xc5\xa1em festivalu so zmagali tudi leta 2011, tokrat v konkurenci val\xc4\x8dkov z Nocoj pri\xc5\xbegi mi lu\xc4\x8d. Po tej zmagovalni skladbi so poimenovali tudi tretji album, ki je iz\xc5\xa1el naslednje leto v sklopu praznovanja 10-letnice ansambla. Ob tem jubileju jih je Ob\xc4\x8dina Mozirje nagradila z zlato plaketo._NEWLINE_V \xc4\x8dasu delovanja so posneli tudi ve\xc4\x8d videospotov. Besedila za skladbe jim pi\xc5\xa1ejo uveljavljeni tekstopisci, med katere spadajo Vera \xc5\xa0olinc, Fanika Po\xc5\xbeek, Vera Kumprej, Janez Hvale, Majda Rebernik in Igor Pirkovi\xc4\x8d. Melodije ustvarjata harmonikar ansambla Andrej Rak in Igor Podpe\xc4\x8dan, pri katerem so posneli \xc5\xbee ve\xc4\x8d skladb v njegovi produkciji v studiu Zlati zvoki.'